Euro monetų rinkinys

**Euro monetų rinkinys** – visų aštuonių nominalų euro monetos, supakuotos į plastikinį maišelį. Šių rinkinių tikslas pirmiausia supažindinti tos tautos piliečius su nauja valiuta, eurais. Kitas tikslas yra užpildyti kasas eurais gerokai iš anksto iki euro įvedimo dienos. Paprastai šie rinkiniai yra parduodami vietiniuose bankuose prieš kelias savaites iki euro įvedimo.

Dažniausiai išleidžiami dviejų tipų rinkiniai; verslo rinkiniai ir rinkiniai visuomenei. Didžiausias rinkinių skirtumas yra monetų kiekis jame. Verslo rinkiniai yra skirti mažmenininkams, juose yra maždaug 100 eurų, verslo rinkiniuose yra daugiau monetų negu rinkiniuose, skirtuose visuomenei. Paprastai verslo rinkiniai pateikiami ritiniais, o rinkiniai, skirti visuomenei, supakuoti į plastikinį maišelį, nes juose yra nedidelis kiekis monetų.

## Airija
Airija išleido 750 tūkstančių euro monetų rinkinių 2001 m. gruodžio 14 d. Kiekviename airiškame euro monetų rinkinyje yra 19 monetų, kurių vertė 6,35 € arba 5 Airijos svarai.

Jame:
* 2,00 € x 1
* 1,00 € x 2
* 0,50 € x 2
* 0,20 € x 4
* 0,10 € x 4
* 0,05 € x 2
* 0,02 € x 1
* 0,01 € x 3

## Austrija

Austrijos monetų rinkiniai buvo parduodami nuo 2001 m. gruodžio 15 d. Rinkinys, skirtas visuomenei, buvo parduodamas už 14,54 € (200,07 Austrijos šilingų, tačiau kaina buvo suapvalinta iki 200 Austrijos šilingų). Verslo rinkinius buvo galima įsigyti kur kas anksčiau – nuo 2001 m. rugsėjo 1 d. ir kiekviename rinkinyje buvo 145,50 € Austrijos euro monetų. Buvo išleista 6 mln. rinkinių, skirtų visuomenei ir 750 tūkst. verslo rinkinių.

## Belgija

Belgijos rinkiniai buvo parduodami už 500 Belgijos frankų.

## Estija

Estija prie euro zonos prisijungė 2011 m. sausio 1 d. Tai buvo 17-oji valstybė iš euro zonos narių. Monetų rinkiniai, skirti visuomenei, buvo išleisti 2010 m. gruodžio 1 d. Estija išleido 2 tipų verslo rinkinius. Viename verslo rinkinyje buvo 111 € vertės monetų, supakuotų į ritinius. Kitame rinkinyje buvo 15 ritinių, į juos buvo supakuoti 198 €.

## Graikija
Graikiškame monetų rinkinyje yra euro monetų, kurių bendra vertė 14,67 € arba 5000 Graikijos drachmų.

Jame:
* 2,00 € x 2
* 1,00 € x 5
* 0,50 € x 6
* 0,20 € x 7
* 0,10 € x 8
* 0,05 € x 6
* 0,02 € x 6
* 0,01 € x 5

## Ispanija

Ispanija buvo viena iš pirmųjų šalių, prisijungusių prie euro zonos. Ispanijos euro monetų rinkinių arba „Monedero Euro“ vertė buvo 12,02 € arba 1999,96 pesetų, tačiau jie buvo parduodami už 2000 pesetų. Šie rinkiniai buvo išleisti 2001 m. gruodžio 15 d. Verslo monetų rinkiniai buvo išleisti 2001 m. rugsėjo 1 d. Pastarųjų vertė buvo 30,41 € (5060 pesetų).

## Italija
Italija išleido 30 mln. euro monetų rinkinių, kurių kiekvieno vertė buvo 12,91 € arba 25 000 Italijos lirų. Yra du variantai šių euro monetų rinkinių; vienas turi užrašą ant maišelio, o kitas - ne.

## Kipras
Kipras kartu su Malta prisijungė prie euro zonos 2008 m. sausio 1 d. Kipro centrinis bankas 2007 m. gruodžio 3 d. išleido euro monetų rinkinius, skirtus visuomenei, ir verslo rinkinius, todėl Kipro gyventojai turėjo pakankamai naujųjų pinigų – eurų, nors euras buvo įvestas tik po mėnesio.

Keturiasdešimt tūkstančių rinkinių, kurių vertė - 172 € už vieną, buvo galima įsigyti verslininkams, bet tik 22 tūkst. rinkinių buvo parduoti. Likę rinkiniai buvo parduodami bankuose ir po euro įvedimo dienos. Kiti 250 tūkst. rinkinių, skirtų visuomenei, buvo pardavinėjami po 17,09 € (10 CYP). 189 tūkst. rinkinių, skirtų visuomenei, buvo parduoti. Eurobarometro apklausos duomenimis, daugiau nei 70 % piliečių, pirkusių rinkinius, juos atidarė ir juose esančias monetas išleido, o maždaug 20 % jų nepanaudojo. Neparduoti rinkiniai, skirti visuomenei, buvo eksportuoti į kitas šalis, siekiant patenkinti monetų kolekcininkų, gyvenančių užsienyje, paklausą. Per pirmąsias tris 2008 m. sausio mėnesio savaites, į užsienį buvo eksportuota 3,5 mln € vertės Kipro euro monetų.

## Latvija

2013 m. gruodį Latvija išleido 800 tūkst. rinkinių. Vieno rinkinio vertė buvo 14,23 € arba 10 Latvijos latų.

## Lietuva

Kiekviename lietuviškame monetų rinkinyje buvo 23 monetos. Rinkinys kainavo 11,59 € arba 40,02 Lt (suapvalinta iki 40 litų). Rinkiniai buvo parduodami nuo 2014 m. gruodžio 1 d. „Lietuvos pašte“ ir bankuose. Lietuva išleido 900 tūkst. rinkinių, skirtų visuomenei.

## Liuksemburgas

Išskyrus skirtingą maišelį ir tekstą ant jo ir skirtingas monetų nacionalines puses, Liuksemburgo rinkiniai buvo tokie pat, kaip ir Belgijos rinkiniai. Kiekvienas rinkinys taip pat kainavo 500 frankų.

## Malta

Pirmieji Maltos euro monetų rinkiniai pradėti pardavinėti 2007 m. gruodžio 1 d. Verslo rinkinys buvo parduodamas už 131 €. Jie buvo skirti mažoms įmonėms užpildyti savo kasas pakankamu kiekiu eurų monetų iki euro įvedimo dienos. 2007 m. gruodžio 10 d. pradėti pardavinėti rinkiniai, skirti visuomenei. Jie kainavo 11,65 €. Malta pagamino 33 000 verslo rinkinių ir 330 000 rinkinių visuomenei. Visi 33 tūkst. verslo rinkinių buvo parduoti.

## Monakas
Nors Monakas ir nėra Europos Sąjungos narys, 1999 m. jis taip pat įsivedė eurą. Taip nutiko dėl to, nes Monakas niekada neturėjo savo valiutos ir naudojo prancūziškąją, todėl, kai Prancūzija perėjo prie euro, Monakas neturėjo kito pasirinkimo ir turėjo sekti Prancūzijos pavyzdžiu. Europos Sąjunga sudarė specialią sutartį su Monaku, kuri leidžia šiai šaliai nukalti ribotą skaičių euro monetų. 2001 m. pabaigoje Monakas išleido 51 200 monetų rinkinių, kurie kainavo 15,25 € (100 frankų) už vnt; tačiau, šiuo metu jų kaina interneto svetainėse yra didesnė nei 600 €.

## Nyderlandai

Nyderlandai išleido du skirtingus monetų rinkinių variantus, skirtus mokyti savo piliečius apie eurą. Vienas iš dviejų variantų buvo nemokamas Nyderlandų piliečiams. Jame buvo po vieną kiekvieno nominalo monetą, įdėtą į atviruką. Nuo tada, supakuoti, geros būklės atvirukai pradėti kolekcionuoti. Taip pat, norint pažinti euro monetas, galima buvo įsigyti papildomą rinkinį su įvairiomis monetomis. Šiuose rinkiniuose buvo 11,34 € vertės monetų, jie buvo parduodami už 25 guldenus.

## Portugalija
2001 m. gruodžio 17 d. Portugalija išleido milijoną pradinių rinkinių. Kiekvienas rinkinys buvo parduodamas už 2005 PTE (atitinka 10 €). 2001 m. rugsėjo 1 d. išleisti verslo rinkiniai, kuriuose buvo euro monetų už 250 €.

## Prancūzija

Prancūzija buvo ne tik viena iš Europos Sąjungos įkūrėjų, bet taip pat buvo viena iš pirmųjų šalių, įsivedusių eurą. 2001 m. gruodžio 14 d. Prancūzija išleido eurų monetų rinkinius. Rinkiniai kainavo 100 Prancūzijos frankų arba 15,25 €. Rinkiniuose esančios monetos yra 1999, 2000 ir 2001 metų gamybos.

## San Marinas
San Marinas buvo viena iš ne Europos Sąjungos šalių, kuri 2002 m. įsivedė eurą. Iš visų šalių, įsivedusių eurą, San Marinas buvo vienintelė šalis, neišleidusi euro monetų rinkinio.

## Slovakija

2009 m. sausio 1 d. Slovakija įstojo į euro zoną. Ruošdamasi euro įvedimui, 2008 m. gruodžio 1 d. Slovakija išleido 1,2 mln. rinkinių, skirtų visuomenei. Kiekvienas rinkinys kainavo 16,60 € (atitinka 500,09 SKK), tačiau kaina buvo suapvalinta iki 500 SKK. Rinkinius buvo galima įsigyti Slovakijos pašto skyriuose, vietiniuose komerciniuose bankuose ir Slovakijos nacionaliniame banke. Beveik 90 % Slovakijos monetų rinkinių buvo parduota per pirmąsias penkias dienas.

## Slovėnija

Slovėnija buvo pirmoji šalis, prisijungusi prie euro zonos, iš 10 naujųjų valstybių, kurios 2004 m. įstojo į Europos Sąjungą. 2006 m. gruodžio 1 d. verslininkai pirmieji galėjo nusipirkti Slovėnijos euro monetų rinkinių. 2006 m. gruodžio 15 d. buvo pradėti pardavinėti rinkiniai visuomenei. Šių rinkinių buvo pagaminta 450 tūkst; kiekviename rinkinyje buvo 44 monetos, jų vertė – 12,52 € (3000 tolarų).

## Suomija

## Vatikanas

2002 m. kovo 1 d. Vatikanas išleido 1000 rinkinių. Tai buvo vieninteliai rinkiniai, išleisti po euro įvedimo, todėl jie pradėti kolekcionuoti. Kiekvienas rinkinys sudarytas iš aštuonių monetų, jame yra po vieną kiekvieno nominalo monetą (0,01 € – 2,00 €), rinkinio vertė 3,88 €. Kiekvienoje monetoje pavaizduotas jau velionis popiežius Jonas Paulius II. Nors šie rinkiniai buvo nemokami, dabar jų kaina interneto svetainėse yra didelė. Rinkinių išleista  tik 1000 vienetų, todėl tai yra rečiausias rinkinys.

2008 m. Vatikanas išleido 6400 „rinkinių“, tačiau šį kartą monetose buvo vaizduojamas Benediktas XVI. Kiekviename rinkinyje yra aštuonios monetos, vėlgi, po vieną kiekvieno nominalo monetą. Rinkiniai taip pat buvo nemokamai išdalinti Vatikano gyventojams ir darbuotojams.

## Vokietija

Kiekviename vokiškame rinkinyje buvo 20 monetų, kurių vertė 10,23 € arba 20,01 DEM. Rinkiniai visuomenei buvo išleisti 2001 m. gruodžio 17 d. Yra penkių skirtingų rūšių rinkiniai, po vieną kiekvienai kalyklai (A, D, F, G ir J). Visos rinkiniuose esančios monetos yra tokios pačios (t. y. su tokia pat raide). Žemiau yra pateikti rinkiniai pagal kalyklas:
* **A**   : 12,1 mln. rinkinių
* **D**   : 11,6 mln. rinkinių
* **F**   : 12,1 mln. rinkinių
* **G**   : 8,1 mln. rinkinių
* **J**   : 9,6 mln. rinkinių

## Nuorodos